പുരാവസ്തു തട്ടിപ്പ്: മുഖ്യമന്ത്രിയുടെ മൗനം ദുരൂഹമെന്ന് വി. മുരളീധരന് പാലക്കാട്: പുരാവസ്തു തട്ടിപ്പില് മുഖ്യമന്ത്രിയുടെ മൗനം ദുരൂഹമാണെന്ന് കേന്ദ്ര വിദേശകാര്യ സഹമന്ത്രി വി. മുരളീധരന് കുറ്റപ്പെടുത്തി. ലോക കേരള സഭയെ മറയാക്കി മുഖ്യമന്ത്രിയുടെ ഓഫീസുമായുള്ള ബന്ധം ഉപയോഗിച്ച് കേരളത്തിന് പുറത്തുള്ളവര് വലിയ തട്ടിപ്പ് നടത്തുന്നുവെന്ന് നേരത്തെ തന്നെ ആരോപണം ഉയര്ന്നതാണ്. സ്വര്ണക്കള്ളക്കടത്തുകാര്ക്കും ഇടം നല്കിയ വേദിയാണ് ലോക കേരള സഭ. ഇവിടെ മുഖ്യറോളിലുണ്ടായിരുന്ന വനിതയാണ് പുരാവസ്തു തട്ടിപ്പുകാരനു വേണ്ടി ഉന്നത കേന്ദ്രങ്ങളില് ഇടനില നിന്നതെന്ന് വാര്ത്തകള് പുറത്തുവരുന്നു. ഇവര്ക്ക് മുഖ്യമന്ത്രിയുടെ ഓഫീസുമായി അടുത്ത ബന്ധമുണ്ടെന്നാണ് വ്യക്തമാകുന്നത്. മുന് ഡി.ജി.പി ലോക്നാഥ് ബെഹ്റ 2020 മേയില് അന്വേഷണമാവശ്യപ്പെട്ട് ഇന്റലിജന്സ് ഏജന്സിക്ക് റിപ്പോര്ട്ട് കൊടുത്തിട്ടും എന്തുകൊണ്ടാണ് അന്വേഷണം നടക്കാതിരുന്നതെന്ന് ആഭ്യന്തരവകുപ്പ് വ്യക്തമാക്കണം. മോന്സണ് മാവുങ്കലിനെതിരെ കൊച്ചി പൊലീസില് നല്കിയ പരാതികളെല്ലാം ഒതുക്കിത്തീര്ത്തത് ആരുടെ സ്വാധീനത്തിലാണ്. ഇതെല്ലാം വിരല്ചൂണ്ടുന്നത് ആഭ്യന്തര വകുപ്പിലേക്കാണ്. ദുരൂഹത നീക്കാന് മുഖ്യമന്ത്രി തയ്യാറാകണം. കേന്ദ്ര ഏജന്സിയുടെ അന്വേഷണത്തിന് മുഖ്യമന്ത്രി ആവശ്യപ്പെടണം. യു.ഡി.എഫ് സര്ക്കാരിന്റെ കാലത്തെ സോളാര് തട്ടിപ്പിന് സമാനമാണ് പുരാവസ്തു തട്ടിപ്പെന്നും മുരളീധരന് പറഞ്ഞു.